**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2023. június 21.-i ülésére)

**TÁRGY: ÁLLAMI TULAJDONBAN LÉVŐ INGATLANOK TÉRÍTÉSMENTES ÖNKORMÁNYZATI TULAJDONBA ADÁSÁNAK KEZDEMÉNYEZÉSE**

Magyarország Kormánya a kistelepülések hátrányainak mérséklésére, a népességcsökkenés megállítására és az életminőség javítása céljából elindította a Magyar Falu programot. A támogatási rendszer új elemmel bővült, melynek keretében az állami feladatellátáshoz nem szükséges ingatlanok térítésmentes tulajdonba vételét kezdeményezhetik az önkormányzatok.

Az állami tulajdonú ingatlanok tulajdonjogának átruházásával az önkormányzat vagyona gyarapszik, továbbá lehetőség nyílik azok közösségi célú hasznosítására, az önkormányzatok közfeladatainak ellátására. Ezen pályázati elemet a Kormány kiterjesztette az 5000 - 15.000 közötti lélekszámú településekre is.

A Maradványvagyon-hasznosító Zrt. (a továbbiakban: MVH Zrt.) megkereséssel fordult az Önkormányzathoz, melyben a Kiskőrös 0478 hrsz-ú kivett árok és a 013/8 hrsz-ú kivett udvar rendeltetésű ingatlanok térítésmentes önkormányzati tulajdonba adását kezdeményezte. A tulajdonba vétel elvi lehetősége kizárólag a felajánlott ingatlanok összességére áll fenn.

A MVH Zrt. felajánlotta annak lehetőségét, hogy amennyiben az önkormányzat közigazgatási területén közösségi cél, közfeladat megvalósítására tekintettel további állami tulajdonú ingatlanok is felmerülnek, a kiegészítő igényt ugyancsak a Képviselő-testület jelen döntésébe kell foglalni.

Az MVH Zrt. folyamatosan vizsgálja a kiajánlott és az igényelt ingatlanok körét és amennyiben a Kormány elé nem terjeszthető a javaslat, értesíti az önkormányzatot.

Áttekintettem a város közigazgatási területét érintő állami tulajdonban lévő ingatlanokat és a határozat-tervezet mellékletét képező táblázatban rögzített ingatlanok térítésmentes tulajdonba vételét tartom indokoltnak az önkormányzati közösségi és közfeladatok ellátása céljából.

Az ingyenes tulajdonba vételi eljárással, valamint az ingatlan-nyilvántartásban történő átvezetéssel kapcsolatosan felmerülő valamennyi költséget az Önkormányzat visel.

Az ingyenes vagyonátruházási kérelmek tárgyában a Kormány jogosult döntést hozni. A nemzeti vagyonról szóló 2011. évi CXCVI. törvény 13. § (5) bekezdése szerint az ingyenesen tulajdonba adott ingatlanra a tulajdonba adó javára 15 éves időtartamra az ingatlan-nyilvántartásban elidegenítési tilalom kerül bejegyzésre.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2023. június 13.**

**Domonyi László s.k.,**

**polgármester**

**HATÁROZAT-TERVEZET**

Kiskőrös Város Önkormányzatának Képviselő-testülete

1. a nemzeti vagyonról szóló 2011. évi CXCVI. törvény 13. § (3) bekezdésében foglaltak alapján, a Magyar Falu Program II ütemének keretében, annak településfejlesztéssel, népességcsökkenés megállításával, az életminőség javításával kapcsolatos céljainak elérése érdekében a Maradványvagyon-hasznosító Zrt-nél (a továbbiakban: MVH Zrt.) kezdeményezi és kérelmezi a Magyar Állam tulajdonában lévő, az MVH Zrt. által a „Magyar Falu Program” keretében kiajánlott, valamint kiegészítő igényét az *„Adatlap* *a Magyar Falu Program keretében felajánlott ingatlanok összesítő listájáról*” című táblázatban szereplő valamennyi **ingatlan/ ingatlan-hányad** (a továbbiakban: Ingatlanok) **összességének Önkormányzati tulajdonba adását.**
2. A Képviselő-testület felhatalmazza a polgármestert, hogy az *„Adatlap* *a Magyar Falu Program keretében felajánlott ingatlanok összesítő listájáról*” című táblázatban szereplőingatlan(ok) ingyenes önkormányzati tulajdonba adásával kapcsolatos eljárás során az MVH Zrt. felé teljes jogkörben eljárjon, és valamennyi nyilatkozatot megtegyen.

**Felelős:** polgármester

**Határidő:** értelemszerűen